b'\n_START_ARTICLE_\nMichael Jordan\n_START_SECTION_\nRani \xc5\xbeivot\n_START_PARAGRAPH_\nJordan je ro\xc4\x91en u Brooklynu, u saveznoj dr\xc5\xbeavi New York kao sin Deloris i Jamesa R. Jordana, Sr. Michael se kao jednogodi\xc5\xa1njak s obitelji preselio u Wilmington u Sjevernoj Karolini. Poha\xc4\x91ao je srednju \xc5\xa1kolu Emsley A. Laney High School u Wilmingtonu. Bavio se ko\xc5\xa1arkom, baseballom i ameri\xc4\x8dkim nogometom te se na drugoj godini srednje \xc5\xa1kole odlu\xc4\x8dio prijaviti u ko\xc5\xa1arka\xc5\xa1ki tim. Me\xc4\x91utim sa svojom visinom od 1,80 m  bio je nizak da zaigra ko\xc5\xa1arku te je izba\xc4\x8den iz mom\xc4\x8dadi. Da bi dokazao treneru da vrijedi i da mo\xc5\xbee igrati, prijavio se u srednjo\xc5\xa1kolski kamp gdje je nekoliko utakmica zavr\xc5\xa1io s 40+ poena. Idu\xc4\x87e sezone narastao je oko 10 centimetara te je marljivo trenirao u ko\xc5\xa1arka\xc5\xa1koj mom\xc4\x8dadi. Zauzev\xc5\xa1i mjesto u prvoj petorci, Jordan je u zadnje dvije sezone prosje\xc4\x8dno postizao 20 poena po utakmici. Kao senior izabran je u McDonald\'s All-American mom\xc4\x8dad te je imao triple-double prosjek od 29.2 poena, 11.6 skokova i 10.1 asistenciju.\n_START_SECTION_\nSveu\xc4\x8dili\xc5\xa1te\n_START_PARAGRAPH_\nNakon srednje \xc5\xa1kole Jordan je dobio stipendiju na sveu\xc4\x8dili\xc5\xa1tu Sjeverna Karolina. Kao freshman prosje\xc4\x8dno je postizao 13.4 poena te je progla\xc5\xa1en ACC Freshmanom godine. U finalu NCAA natjecanja 1982. godine, protiv sveu\xc4\x8dili\xc5\xa1ta Georgetown predvo\xc4\x91eni Patrickom Ewingom, Jordan je postigao odlu\xc4\x8duju\xc4\x87i ko\xc5\xa1 za pobjedu svojih Tar Heelsa i osvajanje NCAA natjecanja. Jordan je poslije objasnio da je to bila prekretnica u njegovom \xc5\xbeivotu. Tijekom tre\xc4\x87e godine na sveu\xc4\x8dili\xc5\xa1tu, Jordan je prosje\xc4\x8dno postizao 17.7 poena i 5 skokova. Nakon osvajanja Naismith i Wooden nagrade za sveu\xc4\x8dili\xc5\xa1nog igra\xc4\x8da godine, Jordan je jo\xc5\xa1 jednu sezonu proveo s Tar Heelsima prije nego \xc5\xa1to se prijavio na NBA draft 1984. Izabran je kao 3. izbor NBA drafta od strane Chicago Bullsa, iza Sama Bowiea i Hakeema Olajuwona. 1986. Jordan se odlu\xc4\x8dio na povratak u Sjevernu Karolinu kako bi zavr\xc5\xa1io fakultet i diplomirao.\n_START_SECTION_\nPo\xc4\x8detci (1984.-1988.)\n_START_PARAGRAPH_\nU prvoj sezoni s Bullsima, Jordan je prosje\xc4\x8dno postizao 28.2 poena uz \xc5\xa1ut iz igre od 51.5%. Ubrzo je postao zvijezda kluba te se pojavio na naslovnici Sport Illustrateda pod nazivom "Zvijezda je ro\xc4\x91ena". Jordan je izabran na prvu od \xc4\x8detrnaest All-Star utakmica \xc5\xa1to je zasmetalo starijim igra\xc4\x8dima poput Isiaha Thomasa. Ljubomoran na publicitet koji se vrti oko Jordana, Isiah je "isklju\xc4\x8dio" Jordana iz igre time \xc5\xa1to mu nije dodavao lopte tijekom utakmice. Na kraju sezone Jordan je dobio nagradu za novaka godine te je odveo Bullse do omjera 38-44 i sedmog mjesta na Istoku. U prvom krugu doigravanja ispali su od Milwaukee Bucksa u \xc4\x8detiri utakmice._NEWLINE_U sezoni 1985./86. Jordan je slomio stopalo te je morao propustiti 64 utakmice. Unato\xc4\x8d Jordanovoj ozljedi Bullsi su s omjerom 30-52 osigurali doigravanje. U prvom krugu doigravanja ispali su od kasnijih prvaka Boston Celticsa rezultatom 3-0. U drugoj utakmici serije Jordan je postavio rekord od 63 poena u jednoj utakmici doigravanja. Unato\xc4\x8d tome Bullsi su izgubili utakmicu. _NEWLINE_U sezoni 1986./87. Jordan se potpuno oporavio od ozljede i prosje\xc4\x8dno postizao 37.1 poena uz postotak \xc5\xa1uta iz igre od 48.2%. Postao je tek drugi igra\xc4\x8d u povijesti NBA lige koji je postigao 3000+ poena u jednoj sezoni. Pobolj\xc5\xa1ao je i svoju igru u obrani te postao prvi igra\xc4\x8d koji je u jednoj sezoni ostvario 200 ukradenih lopti i 100 blokada. Unato\xc4\x8d Jordanovoj sjajnoj sezoni, nagradu za najkorisnijeg igra\xc4\x8da lige odnio je Magic Johnson. Bullsi su ostvarili doigravanje tre\xc4\x87i put zaredom, ali su ponovno ispali ve\xc4\x87 u prvom krugu od Boston Celticsa.\n_START_SECTION_\nNeuspjeh i "Bad Boysi" (1988.-1991.)\n_START_PARAGRAPH_\nU sezoni 1987./88. Jordan je predvodio ligu s prosjekom od 35 poena te uz to dodao 5.5 skokova, 1.6 blokada i 3.16 ukradenih lopti uz \xc5\xa1ut iz igre od 53.5%. Te sezone osvojio je svoju prvu nagradu za najkorisnijeg igra\xc4\x8da lige i progla\xc5\xa1en je obrambenim igra\xc4\x8dem godine. Sezonu su zavr\xc5\xa1ili zauzev\xc5\xa1i tre\xc4\x87e mjesto na Istoku uz omjer od 50-32. U prvom krugu doigravanja pobijedili su Cleveland Cavalierse 3-2. U drugom krugu susreli su se s iskusnim Detroit Pistonsima predvo\xc4\x91eni "Bad Boysima" koji su ih pobijedili u pet utakmica._NEWLINE_Idu\xc4\x87e sezone Jordan je ponovno predvodio ligu s prosjekom od 32.5 poena te uz to jo\xc5\xa1 dodao 8 skokova i 8 asistencija uz \xc5\xa1ut iz igre od 53.8%. Bullsi su sezonu zavr\xc5\xa1ili s omjerom 47-35 i dogurali do finala Isto\xc4\x8dne konferencije preko Cleveland Cavaliersa i New York Knicksa. U prvom krugu doigravanja Jordan je u petoj utakmici postigao pobjedni\xc4\x8dki ko\xc5\xa1 preko Craiga Ehle za pobjedu svojih Bullsa. U finalu Isto\xc4\x8dne konferencije ponovno su ispali od Detroit Pistonsa, ali ovaj puta u \xc5\xa1est utakmica. "Bad Boysi" su dobro \xc4\x8duvali Jordana, te svaki put kad je primio loptu redovito je bio udvojen ili zatvoren od \xc4\x8dak trojice igra\xc4\x8da._NEWLINE_U sezoni 1989./90. Bullsi su igrali sjajno, a Jordan je dobio potrebnu pomo\xc4\x87 u Scottieu Pippenu i Horaceu Grantu. Pod novim trenerom, Philom Jacksonom, Jordan je prosje\xc4\x8dno postizao 33.6 poena, 6.9 skokova i 6.3 asistencije uz \xc5\xa1ut iz igre od 52.6%. Bullsi su sezonu zavr\xc5\xa1ili s omjerom 55-27 te ponovno do\xc5\xa1li do finala Isto\xc4\x8dne konferencije preko Milwaukee Bucksa i Philadelphia 76ersa. Kao i prethodne dvije sezonu u finalu Isto\xc4\x8dne konferencije \xc4\x8dekali su ih stari rivali Detroit Pistonsi. Me\xc4\x91utim i ovaj puta Pistonsi su bili bolji te su svladali Bullse u sedam utakmica. To je bilo tre\xc4\x87e uzastopno ispadanje Bullsa od Pistonsa u finalu Istoka.\n_START_SECTION_\nPrva tri NBA prstena (1991.-1993.)\n_START_PARAGRAPH_\nU sezoni 1990./91. Jordan je s prosjekom od 31.5 poena, 6 skokova i 5.5 asistencija osvojio nagradu za najkorisnijeg igra\xc4\x8da sezone. Bullsi su zauzeli, prvi put nakon 16 godina, prvo mjesto na Istoku s omjerom 61-21. Sa Scottiem Pippenom, Jordan je odveo mom\xc4\x8dad do finala Isto\xc4\x8dne konferencije preko Knicksa i 76ersa. U finalu Isto\xc4\x8dne konferencije, po \xc4\x8detvri put, susreli su se s Detroit Pistonsima. Bullsi su ih pobijedili rezultatom 4-0, a poslije zavr\xc5\xa1etka \xc4\x8detvrte utakmice, Pistonsi su oti\xc5\xa1li u svla\xc4\x8dionicu umjesto da pru\xc5\xbee ruku Bullsima koji su zaslu\xc5\xbeili u\xc4\x87i u NBA finale. U finalu svladali su Los Angeles Lakerse u pet utakmica. U drugoj utakmici finala, Jordan je izveo nezaboravno polaganje. Zaletiv\xc5\xa1i se prema ko\xc5\xa1u da zakuca, Jordan se su\xc4\x8delio s mogu\xc4\x87om blokadom Sama Perkinsa stoga je prebacio loptu u drugu ruku i polo\xc5\xbeio loptu. Jordan je s prosjekom od 31.2 poena, 11.4 asistencija, 6.6 skokova, 2.8 ukradenih lopti i 1.4 blokade jednoglasno osvojio svoju prvu nagradu za najkorisnijeg igra\xc4\x8da NBA finala._NEWLINE_Idu\xc4\x87e sezone Bullsi su nastavili dominaciju te su sezonu zavr\xc5\xa1ili s omjerom 67-15. Jordan je sezonu zavr\xc5\xa1io s prosjekom od 30.1 poena, 6.4 skokova i 6.1 asistencija te je po drugi put zaredom progla\xc5\xa1en najkorisnijim igra\xc4\x8dem lige. U drugom krugu doigravanja svladali su New York Knickse u sedam utakmica te u finalu Isto\xc4\x8dne konferencije Cleveland Cavalierse u \xc5\xa1est utakmica. U NBA finalu susreli su se s Portland Trail Blazersima predvo\xc4\x91eni Clydeom Drexlerom. Kako bi \xc5\xa1to vi\xc5\xa1e promovirali finale, novinari su se nadali da \xc4\x87e se stvoriti rivalstvo izme\xc4\x91u Jordana i Drexlera. U prvoj utakmici finala Jordan je postavio NBA rekord, postigav\xc5\xa1i \xc4\x8dak 35 poena u prvom poluvremenu, uklju\xc4\x8duju\xc4\x87i rekordnih \xc5\xa1est trica. Bullsi su pobijedili u prvoj utakmici rezultatom 122:89 te na kraju odnijeli pobjedu u \xc5\xa1est utakmica i osvojili drugi   NBA naslov. Tijekom serije Jordan je prosje\xc4\x8dno postizao 35.8 poena, 4.8 skokova i 6.5 asistencija te je osvojio jo\xc5\xa1 jednom osvojio nagradu za najkorisnijeg igra\xc4\x8da NBA finala. _NEWLINE_U sezoni 1992./93. unato\xc4\x8d Jordanovim sjajnim igrama i prosjeku od 32.6 poena, 6.7 skokova i 5.5 asistencija, nagradu za najkorisnijeg igra\xc4\x8da sezone odnio je Charles Barkley. U NBA finalu susreli su se s Phoenix Sunsima koje su pobijedili u \xc5\xa1est utakmica, zahvaljuju\xc4\x87i Jimu Paxsonu i njegovoj trici nekoliko sekundi prije kraja utakmice te Grantovoj blokadi. Me\xc4\x91utim i za ovaj naslov najzaslu\xc5\xbeniji je bio upravo Jordan koji je s rekordnim prosjekom od 41 poena po utakmici tijekom serije odveo Bullse do tre\xc4\x87eg uzastopnog naslova. Postao je prvi igra\xc4\x8d s tri uzastopne nagrade za najkorisnijeg igra\xc4\x8da NBA finala te je u sedam sezona, \xc4\x8dak sedam puta bio najbolji stijelac lige te je uz to jo\xc5\xa1 dodao tri NBA prstena. Polagano se ve\xc4\x87 i na Jordanu vidjelo da se zasitio tolikog publiciteta i javnog \xc5\xbeivota.\n_START_SECTION_\nPrvo umirovljenje (1993.-1995.)\n_START_PARAGRAPH_\n6. listopada 1993. Jordan je objavio povla\xc4\x8denje iz profesionalne ko\xc5\xa1arke, a glavni razlog bila je zasi\xc4\x87enost od ko\xc5\xa1arke. Jordan je poslije izjavio da mu je o\xc4\x8deva smrt bila prekretnica u odluci. James R. Jordan, Sr. poginuo je 23. srpnja 1993. u prometnoj nesre\xc4\x87i koju su uzrokavala dvojica maloljetnika. 1996. Jordan je otvorio Boys & Girls Club u spomen na svoga oca. U svojoj autobiografiji "For the Love of the Game", Jordan je izjavio da se mislio umiroviti jo\xc5\xa1 krajem 1992., zbog iscrpljenosti poslije Olimpijskih igara. Kako bi ispunio san svog oca, Jordan je odlu\xc4\x8dio zaigrati baseball te je 31. o\xc5\xbeujka 1994. potpisao za Chicago White Soxe. Kao \xc4\x8dlan White Soxa imao je solidne statistike, a 1994. nastupio je i u dresu Scottsdale Scorpionsa na Arizona Fall League natjecanju.\n_START_SECTION_\nPovratak u NBA\n_START_PARAGRAPH_\nU sezoni 1993./94. Bullsi predvo\xc4\x91eni Scottiem Pippenom, ostvaruju omjer 55-27, ali ispadaju ve\xc4\x87 u drugom krugu doigravanja. Me\xc4\x91utim sezona 1994./95. bila je daleko druk\xc4\x8dija od onih prethodnih. Mom\xc4\x8dad je prvi dio sezone zavr\xc5\xa1ila s omjerom 31-31, ali su kasnije nadahnuti Jordanovim povratkom podigli igru na vi\xc5\xa1u razinu. 18. o\xc5\xbeujka 1995. Jordan se i slu\xc5\xbebeno vratio iz mirovine te je idu\xc4\x87i dan s brojem 45 na le\xc4\x91ima sa svojih 19 poena odveo mom\xc4\x8dad do pobjede preko Indiana Pacersa. Unato\xc4\x8d tome \xc5\xa1to ko\xc5\xa1arku nije igrao godinu i \xc5\xa1est mjeseci, Jordan je u, svojoj \xc4\x8detvrtoj utakmici od povratka, utakmici s Atlanta Hawksima postigao pobjedni\xc4\x8dki ko\xc5\xa1 te nekoliko dana kasnije postigao \xc4\x8dak 55 poena u pobjedi Bullsa nad New York Knicksima. Nadahnuti Jordanovim povratkom, Bullsi su nekako uspijeli do\xc4\x87i do drugog kruga doigravanja gdje su se sreli s Orlandom. Nakon prve utakmice serije, koju su Bullsi izgubili u zadnjim trenutcima, popra\xc4\x87en \xc5\xbeestokim kritikama, Jordan je broj 45 zamjenio brojem 23. Bullsi su ipak izgubili u \xc5\xa1est utakmica, unato\xc4\x8d Jordanovom prosjeku tijekom te serije od 31 poena po utakmici.\n_START_SECTION_\nDruga tri NBA prstena (1996.-1998.)\n_START_PARAGRAPH_\nRazo\xc4\x8daran pro\xc5\xa1losezonskim porazom u doigravanju, Jordan je u novu sezonu krenuo \xc5\xbeestoko. Poja\xc4\x8dani sjajnim skaka\xc4\x8dem Dennisom Rodmanom, Bullsi su potpuno dominirali ligom zavr\xc5\xa1iv\xc5\xa1i s omjerom 72-10, tj. najboljim omjerom u povijesti NBA lige. Jordan je sezonu zavr\xc5\xa1io s prosjekom od 30.4 poena te je progla\xc5\xa1en najkorisnijim igra\xc4\x8dem lige i najkorisnijim igra\xc4\x8dem All-Star utakmice. U doigravanju Bullsi su izgubili samo 3 utakmice i preko Seattle SuperSonicsa do\xc5\xa1li do \xc4\x8detvrtog NBA naslova. Jordan je po \xc4\x8detvrti put progla\xc5\xa1en najkorisnijim igra\xc4\x8dem NBA finala, presko\xc4\x8div\xc5\xa1i Magica Johnsona koji posjeduje tri takve nagrade. Tim priznanjem postao je drugi igra\xc4\x8d koji je sezonu zavr\xc5\xa1io kao najkorisniji igra\xc4\x8d regularnog dijela, NBA finala i All-Star utakmice. _NEWLINE_U sezoni 1996./97. Bullsi predvo\xc4\x91eni Jordanom ostvaruju omjer 69-13, zamalo ostvariv\xc5\xa1i drugu sezonu zaredom sa 70 pobjeda. Nagradu za najkorisnijeg igra\xc4\x8da sezone odnio je Karl Malone. U NBA finalu Bullsi su se susreli s Utah Jazzom. U toj seriji Jordan je pogodio nekoliko odlu\xc4\x8duju\xc4\x87ih ko\xc5\xa1eva, uklju\xc4\x8duju\xc4\x87i i ko\xc5\xa1 za pobjedu u prvoj utakmici. U petoj utakmici Jordan je postigao 38 poena i odveo svoju mom\xc4\x8dad do pobjede, unato\xc4\x8d tome \xc5\xa1to je dehidrirao od zadobivenog virusa. Ta utakmica u ameri\xc4\x8dkim medijima poznata je pod nazivom "flu game". Bullsi su dobili \xc5\xa1estu utakmicu rezultatom 90:88 te tako osvojili svoj peti naslov , a Jordan primio po peti put nagradu za najkorisnijeg igra\xc4\x8da NBA finala. Na All-Star utakmici 1997. u Clevelandu, Jordan je ostvario jedini triple-double u\xc4\x8dinak u povijesti All-Star utakmica, ali nagradu za najkorisnijeg igra\xc4\x8da All-Star utakmice odnio je Glen Rice._NEWLINE_Sezonu 1997./98. Bullsi su zavr\xc5\xa1ili s omjerom 62-20. Jordan je predvodio ligu s 28.7 poena, osigurav\xc5\xa1i nagradu za najkorisnijeg igra\xc4\x8da lige i All-Star utakmice i uz to izabiranje u All-NBA prvu petorku i All-Defensive prvu petorku. U finalu Isto\xc4\x8dne konferencije pobijedili su Pacerse u sedam utakmica i pro\xc5\xa1li u \xc5\xa1esto NBA finale. To je bilo prvi puta da je Jordan igrao sedam utakmica u seriji nakon New York Knicksa i 1992. godine. U NBA finalu \xc4\x8dekali su ih stari rivali Utah Jazzeri. U \xc5\xa1estoj utakmici, s vodstvom Bullsa od 3-2, Jordan je napravio nezaboravan potez kojim je odveo svoju mom\xc4\x8dad do \xc5\xa1estog NBA naslova. Pri rezultatu 86:83 za Jazzere, trener Bullsa Phil Jackson, 40 sekundi prije kraja, zove time-out. Nakon time-outa Jordan je primio loptu i polo\xc5\xbeio je za 86:85. U idu\xc4\x87em napadu loptu je primio Karl Malone. U\xc5\xa1av\xc5\xa1i u reket, dobro \xc4\x8duvan od strane Rodmana, Jordan mu je izbio loptu i krenuo u napad za pobjedu. Lagano vode\xc4\x87i loptu do\xc5\xa1ao je do vrha reketa gdje ga je \xc4\x8duvao Byron Russell. 10 sekundi prije kraja Jordan je krenuo desno te napravio crossover kojim je izbacio Russella i sebi otvorio \xc5\xa1ut. Pogodio je ko\xc5\xa1 i Bullsi su pre\xc5\xa1li u vodstvo od 87:86. U idu\xc4\x87em napadu John Stockton je proma\xc5\xa1io tricu za pobjedu, a Bullsi su osvojili svoj \xc5\xa1esti NBA naslov u posljednjih osam godina. Jordan je po \xc5\xa1esti put izabran za najkorisnijeg igra\xc4\x8da NBA finala. Tijekom serije ostvario je prosjek od 33.5 poena, uklju\xc4\x8duju\xc4\x87i 45 poena u odlu\xc4\x8duju\xc4\x87oj \xc5\xa1estoj utakmici. Ovo NBA finale pratilo je najvi\xc5\xa1e ljudi u povijesti NBA lige, dok \xc5\xa1esta utakmica tog finala dr\xc5\xbei rekord kao najgledanija utakmica u povijesti.\n_START_SECTION_\nDrugo umirovljenje (1998.-2001.)\n_START_PARAGRAPH_\nPopra\xc4\x87en time \xc5\xa1to je Jacksonu isticao ugovor, Pippenovim \xc5\xbeeljama za zamjenom i Rodmanovim odlaskom u Lakerse, Jordan se 13. sije\xc4\x8dnja 1999. umirovio po drugi put. 19. sije\xc4\x8dnja 2000. Jordan se vratio u NBA, ali ne kao igra\xc4\x8d ve\xc4\x87 kao predsjednik transakcija Washington Wizardsa. Sa svojim odgovornim odlukama uspio se rije\xc5\xa1iti nekoliko dobro pla\xc4\x87enih veterana \xc5\xa1to je dovelo do dobitka prvog izbora na NBA draftu 2001. Jordan je izabrao srednjo\xc5\xa1kolsku zvijezdu Kwamea Browna, koji je nakon \xc4\x8detiri sezone mijenjan jer nije zadovoljio o\xc4\x8dekivanja. Unato\xc4\x8d tome \xc5\xa1to je 1999. izjavio da je 99.9% siguran da ne\xc4\x87e vi\xc5\xa1e zaigrati u NBA, 2001. Jordan se ponovno vratio, ali ovaj puta u dresu Wizardsa.\n_START_SECTION_\nPovratak u Wizardse\n_START_PARAGRAPH_\n21. rujna 2001. Jordan se vratio na NBA parkete, ali ovaj put kao \xc4\x8dlan NBA mom\xc4\x8dadi Washington Wizardsa. Nakon potpisivanja ugovora Jordan je izjavio da \xc4\x87e donirati godi\xc5\xa1nju pla\xc4\x87u za pomo\xc4\x87 \xc5\xbertvama teroristi\xc4\x8dkog napada koji se dogodio 11. rujna 2001. U sezoni 2001./02. Jordan je predvodio mom\xc4\x8dad s prosjekom od 22.9 poena, 5.2 asistencija i 1.42 ukradene lopte, ali zbog problema s hrskavicom u desnom koljenu, Jordan je odigrao samo 60 utakmica u regularnom dijelu. _NEWLINE_U sezoni 2002./03. Jordan je bio jedini Wizard koji je nastupio u sve 82 utakmice od stoga startaju\xc4\x87i u njih 67. Prosje\xc4\x8dno je postizao 20 poena, 6.1 skokova, 3.8 asistencija i 1.5 ukradenih lopti. Unato\xc4\x8d tome \xc5\xa1to je imao 40 godina, Jordan je postigao 20+ poena 42 puta, 30+ poena devet puta te 40+ poena tri puta. 21. velja\xc4\x8de 2003. Jordan je sa svojih 40 godina, postao najstariji igra\xc4\x8d u povijesti lige koji je postigao 43 ili vi\xc5\xa1e poena u jednoj utakmici. Tijekom Jordanovog igranja s Wizardsima, sve doma\xc4\x87e utakmice bile su rasprodane. Me\xc4\x91utim Jordan nije uspio odvesti mom\xc4\x8dad u doigravanje te je \xc4\x8desto kritizirao suigra\xc4\x8de, a posebno prvi izbor ve\xc4\x87 spomenutog drafta Kwamea Browna. _NEWLINE_Budu\xc4\x87i da se znalo da \xc4\x87e Jordanova zadnja sezona u Wizardsima biti upravo 2002./03., Jordan je na posljednjoj utakmici u United Centeru dobio 4 minutne ovacije cijelog gledali\xc5\xa1ta. Na All-Star utakmici 2003. Jordan je nastupio umjesto Vincea Cartera koji je ustupio mjesto Jordanu nakon velikog javnog pritiska. Igrav\xc5\xa1i na svojoj 14. i posljednjoj All-Star utakmici, Jordan je prestigao Kareema Abdula-Jabbara po broju postignutih poena u povijesti All-Star utakmica. 16. travnja 2003. Jordan je odigrao svoju posljednju NBA utakmicu protiv Philadelphia 76ersa. Nakon \xc5\xa1to je 4 minute prije kraja tre\xc4\x87e \xc4\x8detvrtine sjeo na klupu, publika je krajem \xc4\x8detvrte \xc4\x8detvrtine pozivala Jordana da u\xc4\x91e u igru. Trener nadahnut ovim potezom gledatelja uveo je Jordana 1 minutu i 35 sekundi prije kraja. Jordan je namjerno fauliran kako bi izveo dva slobodna bacanja. Nakon \xc5\xa1to su 76ersi izveli loptu izvana, Jordanov suigra\xc4\x8d napravio je prekr\xc5\xa1aj na Johnu Salmonsu kako bi Jordan dobio zaslu\xc5\xbeene ovacije. Od strane 21 257 gledatelja Jordan je dobio 3 minutne ovacije nakon kojih je ponovno sjeo na klupu i odgledao utakmicu do kraja. Jordan je utakmicu zavr\xc5\xa1io s 13 poena.\n_START_SECTION_\nAmeri\xc4\x8dka reprezentacija\n_START_PARAGRAPH_\nS ameri\xc4\x8dkom reprezentacijom, Jordan je osvojio dvije zlatne olimpijske medalje. Prvu zlatnu medalju osvojio je jo\xc5\xa1 kao sveu\xc4\x8dili\xc5\xa1tarac na Olimpijskim igrama u Los Angelesu 1984. Budu\xc4\x87i da je 1989. godine ukinut dotada\xc5\xa1nji prijedlog i kona\xc4\x8dno dopu\xc5\xa1ten nastup NBA igra\xc4\x8da na Olimpijskim igrama, 1992. godine na Olimpijskim igrama u Barceloni Jordan je bio \xc4\x8dlan originalnog Dream Teama s kojim je i osvojio svoju drugu zlatnu medalju.\n_START_SECTION_\nPrivatni \xc5\xbeivot\n_START_PARAGRAPH_\nJordan je \xc4\x8detvrto od petero djece iz braka Deloris i Jamesa R. Jordana, Sr. U rujnu 1989. Jordan se vjen\xc4\x8dao s Juanitom Vanoy s kojom ima dvojicu sinova, Jeffrey Michaela i Marcusa Jamesa i k\xc4\x87er Jasmine. 4. sije\xc4\x8dnja 2002. par je pokrenuo brakorazvodnu parnicu koju su ubrzo povukli, ali su se 29. prosinca 2006. ipak rastali. U javnosti se pojavio podatak da je Juanita nakon razvoda braka dobila oko 168 milijuna dolara. Jordan je 2014. stavio svoje imanje u Highland Parku na aukciju koju je kasnije kupio najbolji ponu\xc4\x91a\xc4\x8d. Od 27. travnja 2013. u braku je s Yvette Prieto s kojom ima dvije k\xc4\x87eri blizanke, Ysabel i Victoriu, ro\xc4\x91ene 9. velja\xc4\x8de 2014._NEWLINE_Prije utakmice s Knicksima u doigravanju 1993. godine, Jordan je vi\xc4\x91en u jednoj kockarnici u Atlantic Cityu. Te iste godine priznao je da je izgubio oko 57 tisu\xc4\x87a dolara. Bliski Jordanov suradnik, Richard Esquinas, tako\xc4\x91er je potvrdio da je osvojio 1,25 milijuna dolara igrav\xc5\xa1i golf s Jordanom. U jednom talk show 2005. godine, Jordan je izjavio da voli ponekad oti\xc4\x87i u kasino, ali da njegovo kockanje nikada nije ugrozilo njegovu obitelj.\n_START_SECTION_\n\xc5\xbdivot nakon umirovljenja\n_START_PARAGRAPH_\nNakon tre\xc4\x87eg umirovljenja, Jordan je ponovno preuzeo mjesto predsjednika transakcija Washington Wizardsa. Zbog nekoliko Jordanovih odluka i medijsih kritika, zamjena Richarda Hamiltona za Jerrya Stackhousea dovedena je u pitanje. 7. svibnja 2003. Jordan je otpu\xc5\xa1ten s funkcije predsjednika transakcija kluba. Jordan je poslije izjavio da se osje\xc4\x87a izdano te da je znao da \xc4\x87e sve tako zavr\xc5\xa1iti ne bi se ponovno vra\xc4\x87ao iz mirovine. Jordan je nekoliko godina nastojao ostati u formi te je igrao na raznim dobrotvornim natjecanjima, te je nastavio promovirati svoj stil "Air Jordan". Od 2004. Jordan je postao vlasnik, "Michael Jordan Motorsports Suzuki", profesionalne motociklisti\xc4\x8dke mom\xc4\x8dadi. 2006. Jordan i njegova \xc5\xbeena donirali su 5 milijuna dolara srednjoj \xc5\xa1koli Hales Franciscan High School te su potpomagali brojne dobrotvorne organizacije diljem SAD-a. 15. lipnja 2006. Jordan je postao suvlasnik NBA kluba Charlotte Bobcats. Unato\xc4\x8d svojim uspjesima, Jordan je izjavio da ne\xc4\x87e upravljati transakcijama kluba. Danas je vlasnik Charlotte Hornetsa.'